CELEX: 32016R1313
Language: lv
Date: 2016-08-01 00:00:00
Title: Komisijas Īstenošanas regula (ES) 2016/1313 (2016. gada 1. augusts), ar ko attiecībā uz darbīgās vielas glifosāta apstiprināšanas nosacījumiem groza Īstenošanas regulu (ES) Nr. 540/2011 (Dokuments attiecas uz EEZ)

2.8.2016   
            
            
               LV
            
            
               Eiropas Savienības Oficiālais Vēstnesis
            
            
               L 208/1
            
         KOMISIJAS ĪSTENOŠANAS REGULA (ES) 2016/1313
   (2016. gada 1. augusts),
   ar ko attiecībā uz darbīgās vielas glifosāta apstiprināšanas nosacījumiem groza Īstenošanas regulu (ES) Nr. 540/2011
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 21. panta 3. punkta pirmo alternatīvu,
   tā kā:
   
               (1)
            
            
               Ar Komisijas Direktīvu 2001/99/EK (2) darbīgā viela tika iekļauta Padomes Direktīvas 91/414/EEK (3) I pielikumā.
            
         
               (2)
            
            
               Darbīgās vielas, kas iekļautas Direktīvas 91/414/EEK I pielikumā, ir uzskatāmas par apstiprinātām saskaņā ar Regulu (EK) Nr. 1107/2009 un ir iekļautas Komisijas Īstenošanas regulas (ES) Nr. 540/2011 (4) pielikuma A daļā.
            
         
               (3)
            
            
               Darbīgās vielas glifosāta apstiprinājums, kā noteikts Īstenošanas regulas (ES) Nr. 540/2011 pielikumā, beidzas sešus mēnešus no dienas, kad Komisija saņem Eiropas Ķimikāliju aģentūras Riska novērtēšanas komitejas atzinumu, vai 2017. gada 31. decembrī, atkarībā no tā, kurš datums ir agrāks.
            
         
               (4)
            
            
               2015. gada 30. oktobrī (5) Eiropas Pārtikas nekaitīguma iestāde (turpmāk “Iestāde”) nosūtīja Komisijai paziņojumu par POE-talovamīna (CAS Nr. 61791-26-2) – vielas, ko glifosātu saturošos augu aizsardzības līdzekļos bieži izmanto par papildvielu, – toksikoloģisko novērtējumu. Tā secināja, ka salīdzinājumā ar glifosātu POE-talovamīns visos izmeklētajos mērķparametros uzrāda būtisku toksiskumu. Tika uzsvērtas arī bažas attiecībā uz iespējamību, ka glifosātu saturošos augu aizsardzības līdzekļos lietots POE-talovamīns varētu nelabvēlīgi ietekmēt cilvēku veselību. Iestāde arī uzskatīja, ka cilvēku medicīniskie dati attiecībā uz glifosātu saturošiem augu aizsardzības līdzekļiem, visticamāk, izskaidrojami ar to, ka toksiskumu galvenokārt veicina POE-talovamīna komponents sastāvā.
            
         
               (5)
            
            
               Saskaņā ar Eiropas Parlamenta un Padomes Direktīvu 2009/128/EK (6) saistībā ar Regulas (EK) Nr. 1107/2009 55. pantu dalībvalstīm būtu jāveicina integrētās augu aizsardzības un alternatīvu pieeju vai metožu izstrāde un īstenošana, lai mazinātu atkarību no pesticīdu lietošanas. Glifosātu saturoši augu aizsardzības līdzekļi tiek plaši izmantoti ar lauksaimniecību nesaistītiem lietojumiem, tāpēc dalībvalstīm būtu jānodrošina, ka glifosātu saturošu augu aizsardzības līdzekļu lietošana ir samazināta līdz minimumam vai aizliegta tādās teritorijās kā publiskie parki un dārzi, sporta laukumi un atpūtas vietas, skolu teritorijas un bērnu rotaļu laukumi, kā arī veselības aprūpes iestāžu tiešā tuvumā.
            
         
               (6)
            
            
               Glifosātu saturošus augu aizsardzības līdzekļus izmanto arī pirms ražas novākšanas. Dažos gadījumos lietošana pirms ražas novākšanas, lai pārbaudītu vai novērstu nezāļu augšanu, ir saskaņā ar labu lauksaimniecības praksi. Tomēr šķiet, ka glifosātu saturošie augu aizsardzības līdzekļi tiek izmantoti arī, lai kontrolētu ražas novākšanas laiku vai optimizētu kulšanu, taču šāda lietošana nav uzskatāma par labu lauksaimniecības praksi. Tāpēc šāda lietošana var neatbilst Regulas (EK) Nr. 1107/2009 55. panta noteikumiem. Tāpēc dalībvalstīm, apstiprinot augu aizsardzības līdzekļus, īpaša uzmanība būtu jāpievērš tam, vai lietošana pirms ražas novākšanas atbilst labai lauksaimniecības praksei.
            
         
               (7)
            
            
               Komisija aicināja pieteikuma iesniedzējus iesniegt komentārus.
            
         
               (8)
            
            
               Ņemot vērā jaunākās zinātnes un tehnikas atziņas, ir lietderīgi grozīt darbīgās vielas lietošanas nosacījumus, konkrētāk, izslēgt papildvielas POE-talovamīna (CAS Nr. 61791-26-2) lietošanu glifosātu saturošos augu aizsardzības līdzekļos.
            
         
               (9)
            
            
               Īstenošanas regula (ES) Nr. 540/2011 būtu attiecīgi jāgroza.
            
         
               (10)
            
            
               Saskaņā ar Regulas (EK) Nr. 1107/2009 27. panta 2. punktu jāizveido saraksts ar papildvielām, kuras nepieņem iekļaušanai augu aizsardzības līdzekļos. Komisija, Iestāde un dalībvalstis ir sākušas darbu pie šāda saraksta izveides. Veicot šo darbu, Komisija pievērsīs īpašu uzmanību glifosātu saturošos augu aizsardzības līdzekļos izmantotām papildvielām, kas var būt kaitīgas. Nepieņemamu papildvielu saraksts turpmāk tiks noteikts atsevišķā aktā saskaņā ar Regulas (EK) Nr. 1107/2009 27. panta 2. punktā izklāstītajiem procedūras noteikumiem.
            
         
               (11)
            
            
               Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
            
         IR PIEŅĒMUSI ŠO REGULU.
   1. pants
   Īstenošanas regulas (ES) Nr. 540/2011 pielikuma A daļā 25. ieraksta par glifosātu septītajā slejā “Īpaši noteikumi” tekstu aizstāj ar šādu:
   “Var atļaut lietot tikai kā herbicīdu.
   Lai īstenotu Regulas (EK) Nr. 1107/2009 29. panta 6. punktā minētos vienotos principus, ņem vērā pārskata ziņojuma secinājumus par glifosātu un jo īpaši tā I un II papildinājumu, ko 2016. gada 27. jūnijā ir grozījusi Augu, dzīvnieku, pārtikas aprites un dzīvnieku barības pastāvīgā komiteja. Vispārējā novērtēšanā dalībvalstīm:
   
               —
            
            
               īpaša uzmanība jāpievērš gruntsūdeņu aizsardzībai mazāk aizsargātos apgabalos, jo īpaši attiecībā uz lietojumiem, kas nav saistīti ar kultūraugiem,
            
         
               —
            
            
               īpaša uzmanība jāpievērš riskiem, ko rada lietošana konkrētās teritorijās, kas minētas Direktīvas 2009/128/EK 12. panta a) punktā,
            
         
               —
            
            
               īpaša uzmanība jāpievērš tam, vai lietošana pirms ražas novākšanas atbilst labai lauksaimniecības praksei.
            
         Dalībvalstis nodrošina, ka glifosātu saturošie augu aizsardzības līdzekļi nesatur papildvielu POE-talovamīnu (CAS Nr. 61791-26-2)”.
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un tieši piemērojama visās dalībvalstīs.
      Briselē, 2016. gada 1. augustā
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 309, 24.11.2009., 1. lpp.
   
   
      (2)  Komisijas 2001. gada 20. novembra Direktīva 2001/99/EK, ar ko groza I pielikumu Padomes Direktīvai 91/414/EEK par augu aizsardzības līdzekļu laišanu tirgū, lai iekļautu glifosātu un tifensulfuronu kā aktīvās vielas (OV L 304, 21.11.2001., 14. lpp.).
   
      (3)  Padomes 1991. gada 15. jūlija Direktīva 91/414/EEK par augu aizsardzības līdzekļu laišanu tirgū (OV L 230, 19.8.1991., 1. lpp.).
   
      (4)  Komisijas 2011. gada 25. maija Īstenošanas regula (ES) Nr. 540/2011, ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (OV L 153, 11.6.2011., 1. lpp.).
   
      (5)  EFSA Journal, 2015; 13(11): 4303. Pieejams tiešsaistē: www.efsa.europa.eu
   
      (6)  Eiropas Parlamenta un Padomes 2009. gada 21. oktobra Direktīva 2009/128/EK, ar kuru nosaka Kopienas sistēmu pesticīdu ilgtspējīgas lietošanas nodrošināšanai (OV L 309, 24.11.2009., 71. lpp.).